**СТАНОВИЩЕ ЗА КАНДИДАТУРАТА НА**

**ДОЦ. Д-Р ПЕТЪР ИВАНОВ МОЛЛОВ**

**ЗА АКАДЕМИЧНАТА ДЛЪЖНОСТ ПРОФЕСОР И ЗА ПРЕДСТАВЕНИЯ ОТ НЕГО ТРУД „ОБРАЗЪТ НА СИД В ИСПАНСКАТА ЛИТЕРАТУРА”**

от Стефан Гинев Танев,

професор по изкуствознание,

доктор на науките

Цялостният поглед върху изследването „Образът на Сид в испанската литература” от доц. д-р Петър Моллов ще ни убеди, че при него разработката на Сид, конкретния герой в тези творби, бива подложена на многостранни, богати и променящи се интерпретации. Тя бива осветявана от различни фактори, които представят по различен начин както образа, така и отношението към него. Не трябва да се забравя, че тук става дума за една действителна историческа личност, живяла през втората половина на единадесетия век. С действията си на политик, военачалник, участник в сраженията, привърженик на различни християнски и мюсюлмански владетели, с проявите си на лична храброст той е будел богати и противоречиви чувства в дворците и общо сред обществото.

Да не забравяме, че трудът не се занимава с установяване на истината за Сид, а с нейното отражение в художествената литература. И това се извършва въз основа на съчинения, писани през последните десетина столетия. Ето защо освен за Сид тези произведения са и знаци за времето на своето написване. Тук трябва да прибавим естетическите възгледи на отделните исторически епохи и индивидуалните възгледи на авторите на различните произведения.

Нека помним, че Сид живее в епоха на бурни противоречия и сражения както между мавритански и испански владетели на отделни области, така и на конфликтите вътре в самите области. За да се издигне сред тях Родриго Диас де Бивар, известен по-късно като Сид, проявява не само храброст и военни умения, но и далновидност, сменя покровителите си, свързва се не само с испански, но и с мавритански владетели на територии. Неговата слава расте и по-късно народните поети *хугларес* го възпяват като герой. Моллов го описва както в щедростта и благородството му, така и в способността му да бъде безмилостен и коравосърдечен. Така Сид е съумявал да отговори на изискванията на своето време.

Стъпил на тази здрава историческа основа, Моллов подробно разглежда как този образ е пресъздаван в отделните епохи до наши дни. Тук не мога подробно да разгледам всички случаи, но ще се спра на някои от тях.

На първо място Моллов се спира на произведения, които поставят началото на литературата за Сид. Техните автори не са известни, те са написани и после поправени и дописани от други хора. Първото, „Песен за моя Сид”, се смята, че е създадено няколко десетилетия след смъртта на героя и отговаря най-точно на събитията от неговия живот. Второто, „Песен за младостта на Родриго”, пресъздава истории, истински или измислени от художественото въображение на автора. Третото, „Романсеро”, разкрива отделни конкретни случаи в неговия живот. И трите имат предимно положително отношение към героя.

Ще говоря за първото, което е най-близо до историческата истина и полага сериозни основи за изграждането на историко-легендарния герой. То засяга неговото достойнство и чест. Сюжетът се отнася на първо място до охулването на героя и неговото желание да защити тази своя чест. Тези морални принципи бележат цялата творба. Верността към краля Алфонсо и към родната му Кастилия стоят в основата на останалите му действия. Предаността на Сид е толкова безусловна и дълбока, че успява да преодолее свадата между него като васал и суверенът и приятелството между тях се възстановява. Наред с това Сид е и строг господар. Жестоко наказва хората, които се опитват да му изменят и е готов да се разпореди да ги набият на кол. Към жената и децата си проявява искрени чувства. Вярата му в Бога е неотменна. Спокойно може да се каже, че той се затвърдява като образ на идеалния рицар, който е васал и войн, съпруг и баща, господар и християнин.

„Песента за моя Сид” е произведение, което дори когато измисля отделни явления се стреми да ги съчетае с известното за него и така допълнително засилва положителното въздействие на образа.

След това обещаващо начало Моллов се спира на засиления интерес към Сид през седемнадесетото столетие, по време на испанския Златен век. Романсите за героя вече са известни. Те биват използвани не само като вдъхновение, но понякога биват включени и текстуално в пиесите на тогавашните автори. Това разнообразява отношението към Сид като човек и личност. Гилен де Кастро в пиесата си „Младостта на Сид” поставя героя си пред сложен проблем. Той обича Химена. Наред с това е разбрал, че нейният баща е обидил неговия баща. Какво да направи? Ще пренебрегне ли дълга си да защити баща си или ще пренебрегне баща си, за да защити любовта си. Сид убива бащата на Химена, а после предлага на любимата собствения си нож, за да може с него тя да го промуши.

Моллов подробно и съвестно разглежда отделните произведения, твърде много на брой. Сред тях той споменава и творби на такива известни имена като Лопе де Вега и Тирсо де Молина, някои от пиесите на които и до днес се поставят по световните сцени. Но заключава, че голямото количество на пиесите от онова време все пак говори по-скоро за интереса към явлението „Сид”, а не толкова за качествата на останалите оттогава творби.

Моллов подробно и с методична последователност се спира на разработката на Сид в периода на Романтизма през деветнадесетия век. Той проследява сложните криволици в действията на героя и в отношенията му към проблемите на любовта и дълга. Моллов вижда общността между Сид от единадесетия век и *романтичния* Сид преди всичко във верността към собствените идеали и в непокорството и нежеланието героите да се превръщат само в изпълнители на чужди внушения, дори когато те идват от най-високо място. Героите желаят да следват властните пориви на собствените си воля и сърце.

Специално внимание той отделя на „Легендата за Сид” от Хосе Сориля, който той нарича роман в стихове. В него са включени и текстове от романси. Там е разказан живота на Сид от младостта до смъртта му. Описани са отношенията му с трима испански крале. Сид защищава кастилската независимост срещу всякакви опити родината му да бъде покорена. При него съществува пълно покритие между етични правила и собствените му действия. Кралят олицетворява родината. Сид е идеален съпруг, верен на любимата си жена Химена. Отнася се към нея с почит и обожание. Убива бащата на Химена, защото е засегнал баща му, и отрязва ръката му, за да я предаде на баща си. „Ръката, която ви оскърби, можете да закачите на вратата вместо мандало”. Неговата набожност е свързана с образа на идеалния средновековен рицар. Той е олицетворение на Кастилия. Иска след смъртта му да го качат на коня, за да може и тогава да всява страх у врага. Така набелязаният образ го свързва с времето му, но го и издига над останалите.

В други произведения за Сид от този период се поставя началото на историческите художествени произведения. Нека споменем две: „Превземането на Валенсия от Сид” от Естанислао де Коска Байо и „Сид Кампеадор” на Антонио де Труеба. И в двете историческите явления са преплетени с измислени интриги. Положителните лица, начело на които е кастилският герой, се противопоставят на подчертано отрицателните. Но въпреки своеволията, положителни или отрицателни, а понякога и благодарение на тях, тези пиеси имат за задача да укрепят вярата в добрите сили и да подпомогнат изграждането на националното чувство на Испания.

Насочвайки се към испанската литература на двадесетия век Моллов разкрива ново отношение към образа на Родриго. В пиесата „Дъщерите на Сид” авторът Едуардо Маркина го описва като тригичен персонаж, който е заложил всичко, включително и съдбата на дъщерите си, за да осъществи строго личните си собствени интереси. Моллов се спира на стихотворения от Мануел Мачадо, Рубен Дарио и Рафаел Алберти, в които се прославя силата на духа, вътрешната красота на героя и се отрича несправедливостта, с която се отнасят властниците към него. Всичко това разкрива нови неподозирани дълбочини на този образ.

Интересът към вътрешния свят постепенно заема първенстващо място и в историческия роман през двадесети век. Моллов изтъква, че авторите се вълнуват повече от преживяванията на героя, от психологическия портрет на образа, като разкриват неподозирани досега дълбочини. Отношението им към околния свят е пронизано от дълбок скептицизъм, към който понякога се прибавя и неверие в чистите пориви и на основния герой. Описанието се занимава не толкова със събитията, извършени от героя, а от какво те са предизвикани и как се отразяват в живота му. От роман за делата му произведението се превръща в роман за мотивите, предизвикали тези дела. От роман за зримите подвизи той става роман за персонажа на тези подвизи. Към всичко това се прибавя и засилен интерес към историческия роман-фентъзи, който проявява основно внимание към свръхестественото, мистичното, митичното. Понякога се случва смесване на две епохи: времето на героя и времето на написването на произведението. Така към идеализирането, завещано ни от предишни епохи, понякога се прибавят и користните лични мотиви за собствените му ползи от такова поведение. На тази основа са разгледани „Сид” от Едуардо Луис Мунтада и „Господар на две религии” от Хуан Хосе Ернандес. „О, Кампеадор!: другото лице на героя” от Хенаро Аранда разказва за приятелството на Сид с един селянин от социалните низини. Тук подвизите на героя са видени не само като дълг към отечеството, но и като необходим път за постигане на лично богатство и слава. Моллов определя произведението като „едно от най-реалистичните и демитологизиращи образа на Сид”… Така Сид се явява пред нас като човек, надарен със способности и харизма, но и подвластен на страстите и амбициите си. Той всява респект, но е постигнал това не само със смелост, а и с хитрост и жестокост.”

Заслужава да се споменат накрая и два романа от началото на двадесет и първия век: „Рицарят, куклата и съкровището” от Хуан Педро Киньонеро и „Мой сиди” от Рикард Ибанес, в които има откровена смесица на известни исторически събития с образи от други светове, родени във фантазията на авторите. Някои от читателите са склонни да виждат в тях сюрреалистични творби, навлизащи в други, извънземни светове. Сред героите в тези романи има кукли с рубинени устни и невинни деца. Митични същества с магиите си мечтаят да спасят човечеството. В тези произведения образът на Сид е смесица от идеализации и твърде често срещани човешки недостатъци. Той е смел, верен васал, идеален средновековен рицар, но и гневлив, дързък и самонадеян. Митологията върви ръка за ръка с най-обикновени човешки ограничения.

В своето съчинение Петър Моллов разсъждава върху много добре събран и проучен фактически материал. Той познава както текстовете, пресъздаващи образа на Сид, така и оценъчните съчинения върху отделните епохи и герои. Въз основа на всичко това той изгражда своите тези и цялостната структура на книгата си. Основно място в нея заемат разсъжденията му за съчиненията, написани през отделните епохи и повлияни от различните стилови направления. Истината е, че началото на цикъла с относителната достоверност на пресъздадените събития в „Песен за моя Сид” и с по-свободната разработка на отделни моменти в „Романсеро” служат и на следващите епохи. Последните митични и митологични разработки на сюжета от началото на двадесет и първия век говорят евентуално за възможности от ново обогатяване на образа на този персонаж.

Запознаването с другите публикации на Петър Моллов ни убеждават, че той е насочил основните си усилия в проучването епохата на Средновековието в Испания и мястото на литературата в това направление. Само споменаването на заглавията на три други творби: „Любовният триъгълник Родриго – Химена – Урака в „Младостта на Сид” на Гилен де Кастро и „Сид” на Пиер Корней”, „La situación de la mujer española durante el siglo de Oro, según los testimonios literarios de la época” и „Лудостта на Хамлет, Дон Кихот и стъкления Лиценциат” отново утвърждават както сериозните познания на Моллов за Средновековието и Златния век в Испания, така и неговите умения да достига до собствени конкретни заключения върху разглежданите събития.

Към всичко това искам да прибавя и книгите, които е написал, в помощ на изучаващите на испанския език: „Помагало по лексика и превод от български на испански език” и „Análisis Léxico”.

Всичко казано дотук ме кара убедено да препоръчам на Петър Иванов Моллов да му бъде присъдена академичната длъжност „професор”.

10 ноември 2018

Автор на становището:

(Стефан Танев)